Rolpa (distrikt)

Rolpa er et av de 75 administrative distriktene i Nepal.

Rolpa ligger Rapti Sone i Midtvestregionen, og regnes til Nepals åsdistrikter.
Hovedstad er Livang.

Rolpa grenser mot Salyan i vest, Rukum i nordvest, Baglung i nordøst, Pyuthan i øst og Dang i sør.

Distriktets areal er 1 879 km². Befolkninga var i 2001 210 004.

Rolpa inneholder 51 landsbyutviklingssoner og ingen bykommuner.

Rolpa er et av Nepals fattigste og minst utvikla distrikter, og var fram til 2001 helt uten veier. Hæren bygde dette året de første veiene, for å frakte forsyninger fram til avdelinger som kjempa i Nepals borgerkrig 1996 - 2006. Distriktet er helt uten industri og har ellers svært lite moderne indfrastruktur, med en økonomi og kultur som kan minne om Norges på 1300-tallet.

Forventa levealder var 58,1 år, barnedødelighet pr. 1 000 fødte 83, befolkning uten tilgang til reint drikkevann 37,9 % (tall fra 2001). antall leger 2 (2002).

Andel parbatiya 35,55 %, dalit 16,93 %. Buddhister var 24,3 %. (Alle tall fra 2001.)

Nasjonalt er distriktet kjent for å være dominert av magar-nasjonaliteten, som snakker flere nær beslekta tibeto-burmesiske språk og blander tradisjonell religion med innslag fra hinduisme og buddhisme. Et anslag er at 80% av befolkninga er magar.

Magarene står i motsetning til den herskende forma for hinduisme i Nepal, som bl.a. har undertrykt noen av deres religiøse seremonier. Kvinnene har også en på mange måter friere stilling enn i reinere hinduiske befolkninger. Kaste-systemet var historisk sett fremmed for magarene, og er i den grad de har det, kommet gjennom hinduisk misjon.

I det nordlige Rolpa står kham magar sterkt. De er ei egen undergruppe av magar-folket med språklige og religiøse særegenheter, bl.a. sterke innslag av shamanisme.

Distriktet har fra 1950-tallet vært et feste for kommunisme. Landsbyen Tawang var kjent alt da for å være fullstendig kommunist-dominert. Tidlig på 1990-tallet blei Rolpa dominert av maoistene, som vant alle representanter i parlamentsvalget i 1991 og fikk flertall i lokalvalga i 1992. Det utvikla seg borgerkrigsliknende tilstander som førte til at tusener gikk under jorda, noe som bidro til at borgerkrigen i Nepal brøyt ut i 1996. Mange av opprørernes angrep den første opprørsdagen, 13. februar, skjedde mot politistasjoner og regjeringskontorer i Rolpa.

Rolpa og nabodistriktene Rukum og Jajarkot var det viktigste kampområdet i borgerkrigens første år. Alle tre har stor magar-befolkning, og magarer dominerte fra starten av maoistenes styrker.

Opprørerne fra NKP (Maobadi) dominerte snart området, og Rolpa blei i Nepal kjent som opprørets hjerteland og et viktig symbol for maoistene.

Da opprørerne begynte å sette ut i livet sitt program for å gjøre om det sterkt sentraliserte Nepal i en føderal republikk med sjølstyre for nasjonale minoriteter og regioner, var den første regionen de proklamerte den 9. januar 2004 et nasjonalhjem for magarene, Den Autonome Magarat-regionen. Regionens folkeregjering blei utropt på et massemøte i Tawang der det blei opplyst at 75 000 var til stede.

Blant kjente nepalere fra Rolpa er magar-lederen, tidligere Tawang-ordfører og parlamentsrepresentant Barman Budha, og Krishna Bahadur Mahara, som er NKP(M)s leder i Nepals overgangsparlament 2007 og informasjonsminister i Nepals overgangsregjering 2007.

 Referanser 

 Eksterne lenker 
 Kart over Rolpa-distriktet
 Kart med helseindikatorer (på engelsk)

Kategori:Distrikter i Nepal